רם בן ברק

רם (רמי) בן ברק (נולד ב-1 באפריל 1958, י"א בניסן ה'תשי"ח) הוא חבר הכנסת מטעם מפלגת יש עתיד, שימש כיו"ר ועדת החוץ והביטחון. בעברו היה איש מערכת הביטחון, כיהן כמשנה לראש המוסד וכמנכ"ל המשרד לענייני מודיעין והמשרד לנושאים אסטרטגיים. היה נשיא חברת הייעוץ פורטיפיי סולושנס בע"מ וייעץ לדירקטוריון חברת שיבומי.

 פעילות בכוחות הביטחון 
בן ברק התגייס לצה"ל ב-1976 ושירת כלוחם וכקצין בסיירת מטכ"ל. בין היתר לקח חלק בפעולת ההשתלטות בפיגוע במשגב עם. בתפקידו האחרון היה מפקד פלגת לוחמה בטרור, עד שחרורו ב-1981 בדרגת סרן.

בשנת 1984 הצטרף בן ברק למוסד ושירת במגוון תפקידי שטח ופיקוד מבצעיים באגף קשת. באפריל 1991 נעצר בקפריסין יחד עם שלושה סוכנים נוספים של המוסד כשהתחזו לתיירים במהלך מבצע השתלת מכשירי האזנה בשגרירות איראן בניקוסיה. נגד חברי החוליה הוגש כתב אישום בעבירות של ריגול, פריצה, הסגת גבול ועוד, הם הורשעו בסעיף הסגת הגבול, נגזר עליהם קנס והם שבו לישראל. ב-2004 מונה לראש אגף "קשת" בארגון, ועמד בראש האגף בעת שזה אסף מידע על הכור הגרעיני בסוריה.

בשנים 2009 עד 2011 כיהן כסגן וכמשנה לראש המוסד. עם סיום כהונתו בתפקיד סגן ראש מוסד, הושאל לצה"ל ושימש כמתאם מבצעים מיוחדים. לאחר מכן, יצא לשליחות בארצות הברית ושימש כעמית מחקר בכיר במרכז סבן למדיניות המזרח התיכון במכון ברוקינגס, בוושינגטון. בדצמבר 2014 מונה למנכ"ל משרד המודיעין. במאי 2015 פוצל המשרד למשרד המודיעין ולמשרד לנושאים אסטרטגיים והסברה, ובן ברק המשיך לכהן כמנכ"ל בשני המשרדים. בן ברק סיים את תפקידו במשרד לנושאים אסטרטגיים בדצמבר 2015, ובמשרד המודיעין במאי 2016.

בדצמבר 2015 היה אחד משלושת המועמדים להתמנות לתפקיד ראש המוסד, אך לבסוף נבחר יוסי כהן.

בן ברק הוא בוגר המכללה לביטחון לאומי ומוסמך אוניברסיטת חיפה במדע המדינה וביטחון לאומי.

בתשובה לשאלה של העיתונאי ניר גונטז' "אילו דמויות גילמת?" השיב בן ברק: "גילמתי עובד תחזוקה של עיריית פריז, עובד דואר. כל מיני דברים, הכול נקודתי, הכול בקטנה."

 פעילות עסקית 
בפברואר 2015 מונה לנשיא חברת הסטארט-אפ הישראלית "המימד החמישי", שנסגרה בדצמבר 2018, בנוסף, שימש כנשיא חברת הייעוץ "פורטיפיי סולושנס".

מנובמבר 2018 עד כניסתו לפוליטיקה באפריל 2019 שימש כיועץ לדיקטוריון בחברת המודיעין העסקי "שיבומי" אשר הוקמה על ידי יוצאי מערכת הביטחון ובנוסף, מינואר באותה השנה שימש כיו"ר הדירקטוריון בחברת הסטארט-אפ "איימינדרס".

 פעילות פוליטית 
ב-15 בינואר 2018 הודיע בן ברק על הצטרפותו למפלגת "יש עתיד". בן ברק הוצב במקום ה-11 ברשימת "יש עתיד" בבחירות לכנסת העשרים ואחת ברשימת "כחול לבן" (איחוד המפלגות חוסן לישראל, יש עתיד ותל"ם) וב-30 באפריל 2019 הושבע כחבר הכנסת לאחר שהרשימה זכתה ל-35 מנדטים. בבחירות לכנסת העשרים ושתיים הוצב במקום ה-26 ברשימה ונבחר לכנסת בעוד שהרשימה זכתה ל-33 מנדטים.264x264px|ממוזער|שמאל|בן ברק באירוע "שבתרבות" ברמת גן עם אסף ליברמןבמהלך שנת 2018 הוא ואחרים פנו ליועציו של ראש הממשלה בנימין נתניהו, לשליח הבית הלבן, ג'ייסון גרינבלט, ולשר החוץ המרוקאי נאסר בוריטה, והעלו רעיון של עסקה להכרה אמריקנית בסהרה המערבית כחלק ממרוקו בתמורה לנורמליזציה עם ישראל. רעיון דומה יושם בסופו של דבר כעבור שנתיים, לקראת הסכם ישראל–מרוקו.

 הכנסת ה-23 
בבחירות לכנסת העשרים ושלוש בשנת 2020 הוצב במיקום ה-26 ברשימת "כחול לבן" ונכנס לכנסת לאחר שהמפלגה זכתה ב-33 מנדטים. במהלכה, היה חבר בוועדת הכספים וועדת הפנים והגנת הסביבה לצד חברותו במשלחת הכנסת לאספה הפרלמנטרית לארגון לשיתוף פעולה וביטחון באירופה – אבש”א (OSCE). נוסף לכך, החל לכהן כיושב ראש השדולות למען החקלאות וביטחון מדינת ישראל.

במהלך כהונתו בכנסת ה-23 העסיק בן ברק כיועצת את עורכת הדין ליניר אבו הזאז, לאחר שנטען כי אבו הזאז הצטלמה עם תומכי טרור הושעתה העסקתה. לבסוף, החזיר אותה בן ברק למשרדו.

 הכנסת ה-24 
בבחירות לכנסת העשרים וארבע בשנת 2021 הוצב במקום ה-10 ברשימת "יש עתיד" לכנסת, ועם השבעת הממשלה מונה ליושב ראש ועדת החוץ והביטחון עד להשבעת הכנסת ה-25.

בנובמבר 2022 אמר בריאיון בכאן רשת ב' כי אם יאיר לפיד ירוץ גם בבחירות הבאות, הוא יתמודד מולו על ראשות מפלגת יש עתיד. אחרי שדבריו עוררו רעש תקשורתי, פרסם בן ברק פוסט בפייסבוק שבו הבהיר את דבריו, והסתייג מעט ממה שאמר.

במאי 2023 בראיון לגלי צה"ל הודיע שוב על כוונתו להתמודד מול יאיר לפיד על ראשות יש עתיד.

 הכנסת ה-25 
בן ברק נבחר לכנסת ה-25. ב-2 באוקטובר 2023 הגיש בן ברק את מועמדותו להתמודדות על ראשות מפלגת יש עתיד מול היו"ר המכהן יאיר לפיד; זאת לקראת הפריימריז במפלגת יש עתיד שצפויות היו להתקיים לראשונה בתולדות המפלגה בדצמבר 2023.

בנובמבר 2023, במהלך מלחמת חרבות ברזל, פרסם בן ברק מאמר משותף עם ח"כ דני דנון (הליכוד) בעיתון "וול סטריט ג'ורנל" שבו קראו לאפשר קבלת פליטים מתושבי רצועת עזה למדינות שונות בעולם. בראיון, תמך בשילוב הרשות הפלסטינית ברצועה לאחר המלחמה.

במרץ 2024 התמודד מול יאיר לפיד בבחירות המקדימות הראשונות לראשות המפלגה. הוא קיבל 47.5% מקולות הבוחרים, לעומת יאיר לפיד שקיבל 52.5% מקולות הבוחרים וניצח בהפרש של 29 קולות בלבד.

 משפחתו 
בן ברק נולד בנהלל, אחד מארבעת ילדיהם של פנינה ומנחם. נכד לבן העלייה השנייה אהרן בן-ברק, ממייסדי נהלל, שבא לתל חי כחודשיים לפני נפילתה.

נשוי לאיילת עמישב-בן ברק, רופאה במחלקת המטו-אונקולוגית ילדים במרכז הרפואי רמב"ם. הם מתגוררים בנהלל ולהם שלושה ילדים. אחיו הבכור, , נהרג במהלך הניסיון הישראלי הראשון לכיבוש החרמון במלחמת יום הכיפורים. בן דודו היה הסופר מאיר שלו, ואחיינו הוא המוזיקאי והיוצר רועי כפרי.

ב-11 במרץ 2023 בסביבות חצות, פרצה שרפה במתבנו של בן ברק. היחידה המרכזית (ימ"ר) של משמר הגבול (מג"ב) פתחה בחקירה בחשד להצתה.

קישורים חיצוניים




 עמיר רפפורט, "המזרח התיכון עומד בפני מרוץ חימוש", "ישראל דיפנס",  2 ביולי 2015









הערות שוליים

קטגוריה:לוחמי סיירת מטכ"ל
קטגוריה:ראשי אגף נביעות במוסד
קטגוריה:משנים לראש המוסד
קטגוריה:מנכ"לי המשרד לעניינים אסטרטגיים
קטגוריה:מורשעים בדין בקפריסין
קטגוריה:משפחת שלו
קטגוריה:חברי הכנסת מטעם כחול לבן
קטגוריה:חברי הכנסת מטעם יש עתיד – תל"ם
קטגוריה:חברי הכנסת מטעם יש עתיד
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:נהלל: חברי הכנסת
קטגוריה:בוגרי אוניברסיטת חיפה
קטגוריה:מנכ"לי משרד המודיעין
קטגוריה:ישראלים שנולדו ב-1958